Oficiālais Vēstnesis L 139 , 29/05/2002 Lpp. 0001 - 0003



Padomes Kopējā nostāja (2002. gada 27. maijs), kas attiecas uz Nigēriju un ar ko atceļ Kopējo nostāju 2001/373/KĀDP (2002/401/KĀDP) EIROPAS SAVIENĪBAS PADOME, ņemot vērā Līgumu par Eiropas Savienību un jo īpaši tā 15. pantu, tā kā: (1) Nigērijai, pamatojoties uz savu politisko un ekonomisko ietekmi, apdzīvotību un lielumu, ir svarīga starptautiska un reģionāla nozīme un pašreiz ir izšķiroša iespēja nostiprināt savā valstī demokrātiju un sociālekonomisko izaugsmi. (2) Eiropas Savienība (ES) piešķir lielu nozīmi savām attiecībām ar Nigēriju, kas kā puse, kura 2000. gada 23. jūnijā [1] Kotonā parakstīja ĀKK un EK partnerattiecību nolīgumu, ir galvenais ES partneris politiskās, ekonomiskās un tirdzniecības sadarbības ziņā un saistībā ar sadarbību attīstības jomā. (3) ES plāno uzturēt pozitīvu, konstruktīvu un konsekventu pieeju, lai atbalstītu Nigēriju tās centienos nostiprināt demokrātiju un uzlabot sociālekonomisko izaugsmi. (4) Šajā ziņā ES sumina Nigērijas iestāžu sasniegumus līdz šim un iedrošina tās saglabāt savu nodošanos attīstībai jomās, kur tām vēl joprojām jārisina ievērojamas problēmas, jo īpaši drošības un cilvēktiesību, vēlēšanu un konstitūcijas reformu, pārvaldes un ekonomikas reformas jomās. (5) ES, ņemot vērā ietekmi, kas konfliktiem un cilvēktiesību pārkāpumiem varētu būt attiecībā uz trauslajiem demokrātijas procesiem Nigērijā, ar bažām ir ievērojusi pēdējā laika politiskās, etniskās un reliģiskās vardarbības līmeņa pieaugumu un grūtības, kas pieredzētas saistībā ar ekonomisko reformu īstenošanu. (6) ES ir jārīkojas, lai īstenotu zināmus pasākumus, IR PIEŅĒMUSI ŠO KOPĒJO NOSTĀJU. 1. pants 1. Šīs Kopējās nostājas mērķis ir stiprināt savstarpēji izdevīgās ES un Nigēriju attiecības visās kopēji interesējošās jomās. 2. ES attiecībā uz Nigēriju īsteno konsekventu un saskaņotu pieeju, kas attiecas uz politiku politikas, ekonomikas, tirdzniecības un attīstības jomās, lai atbalstītu un sekmētu šādus pašas Nigērijas procesus: a) demokrātijas stiprināšanu un cilvēktiesību ievērošanu; b) nabadzības mazināšanu un pastāvīgas institucionālās reformas, sociālās un ekonomiskās izaugsmes sasniegšanu; c) tās kapacitātes uzlabošana, lai sekmētu reģionālo integrāciju, mieru, drošību un attīstību. 3. Tajā pašā laikā, kamēr ES apzinās, ka progress šajos centienos ir galvenokārt atkarīgs no Nigērijas federālās valdības, tā arī atzīst pieaugošo federālo pavalstu nozīmi minētajās attīstības jomās. 2. pants 1. Nostiprinātās attiecības starp ES un Nigēriju balsta uz vienlīdzību, dialogu un kopīgām cilvēktiesību ievērošanas, demokrātijas principu, tiesiskuma un labas pārvaldes vērtībām. 2. Minētais jāsasniedz, izmantojot konstruktīvu politisku dialogu, kā arī efektīvu sadarbību attīstības jomā. Šo sadarbību īstenos, vadoties pēc Nigērijas prioritātēm, tā būs vērsta uz nabadzības apkarošanu un ietvers Nigērijas vadītu ziedotāju koordināciju, plašu līdzdalību, pārskatatbildību un pārredzamību. 3. pants ES par galvenajām jomām turpmākam ES atbalstam uzskata turpmāk minētās jomas: a) Demokrātijas kultūras attīstība: Tā iekļauj cilvēktiesību ievērošanu, aizsardzību un īstenošanu un vienlīdzības veicināšanu neatkarīgi no sociālās un etniskās izcelsmes, dzimuma un reliģiskajiem uzskatiem saskaņā ar Nigērijas starptautisko cilvēktiesību saistībām. Šo demokrātijas kultūru veido, inter alia, izmantojot: i) plašu līdzdalību politiskajos procesos; ii) brīvas un visaptverošas diskusijas klimata sekmēšanu; iii) pilsoniskās sabiedrības atbalstu; iv) atbalstu izlīgšanas procesiem, kas saistīti ar cilvēktiesību pārkāpumiem; v) valsts tiesību aktu un starptautisko normu un konvenciju ievērošanu. b) Institucionālās kapacitātes izveide attiecībā uz: i) konstitūcijas pārskatīšanas procesu; ii) vēlēšanu sistēmas pārskatīšanu, ņemot vērā gaidāmās vēlēšanas; iii) labu pārvaldi un uzlabotu un rūpīgu Nigērijas resursu apsaimniekošanu; iv) budžeta vadību; v) izglītības sistēmas reformu un profesionālo sagatavošanu; vi) drošību un tiesas pieejamību visiem, izmantojot policijas, tiesu iestāžu un sodu sistēmas reformu; vii) profesionalitātes atgūšanu karaspēkos un militāro palīggrupu izformēšanu; viii) atbalstu Nigērijas kapacitātei analizēt, paredzēt un veikt aizsargpasākumus attiecībā uz iekšējiem konfliktiem un labāk vadīt konfliktsituācijas un situācijas pēc konfliktiem. c) Nabadzības mazināšanas stratēģijas dokuments (NMSD) un sadarbība attīstības jomā ar galveno mērķi mazināt nabadzību: ES atbalstīs Nigērijas iestādes un strādās ar tām, lai palīdzētu izstrādāt saskaņotu un visaptverošu NMSD, izmantojot procesu, kurā ir iesaistīta pilsoniskā sabiedrība. NMSD un turpmākā tā īstenošana ir būtisks pamats noturīgiem panākumiem nabadzības mazināšanā. d) Ekonomiskā izaugsme un attīstība: ES turpinās atbalstīt Nigērijas iestādes tiekties uz visaptverošiem un fundamentāliem ekonomikas un administratīvās politikas reformas pasākumiem un ekonomikas diversifikāciju un rīkoties, lai apkarotu plaši izplatīto korupcijas problēmu ar mērķi izveidot vidi, kas veicina uzņēmējdarbību un ieguldījumus. ES atzīst atbildību, kā arī nozīmi, kāda var būt privātajam sektoram šajā jomā, ņemot vērā attiecīgos ES aktus, kā arī ESAO Konvenciju par ārvalstu valsts amatpersonu uzpirkšanas apkarošanu starptautiskās uzņēmējdarbības darījumos. e) Nigērijas kapacitātes uzlabošana attiecībā uz Dienvidāfrikas reģionālās integrācijas, konfliktu novēršanas vadības un risināšanas sekmēšanu: ES attīsta dialogu un dalīšanos pieredzē ar Nigēriju attiecībā uz kopēji interesējošiem reģionāliem jautājumiem (inter alia, krīzēm un politisko un ekonomikas integrāciju). Saskaņā ar savu politiku attiecībā uz konfliktu novēršanu, vadību un risināšanu Āfrikā, ES atbalstīs un veicinās nostiprinātu Nigērijas miera uzturēšanas kapacitāti. 4. pants ES uzsver, ka nozīmīgi ir veicināt: a) plašu valsts iestāžu un pilsoniskās sabiedrības iesaistīšanu partnerattiecībās starp ES un Nigēriju; b) to nevalstisko pilsoniskās sabiedrības dalībnieku tīklu izveidi, kas kā ES un Nigērijā, tā arī attiecībās starp ES un Nigēriju apņemas veicināt demokrātijas un attīstības procesus Nigērijā. 5. pants 1. ES uztur ciešu un regulāru politisko dialogu ar Nigēriju. Dialogu pamatā īsteno ar federālo valdību, bet attiecīgā gadījumā tajā arī var iesaistīt pilsonisko sabiedrību un, vienojoties ar federālo valdību, pavalstu valdības. Dialogā ietver visus savstarpēji interesējošos jautājumus. 2. Lai nodrošinātu nepārtrauktību, galvenā atbildība par dialoga vadīšanu ES vārdā tiks uzlikta ES Misijas Nigērijā vadītājiem. Augsta līmeņa kontaktus organizē regulāri. 6. pants Padome atzīmē, ka Komisija plāno vērst savu rīcību uz šīs Kopējās nostājas mērķu un prioritāšu sasniegšanu, attiecīgā gadījumā izmantojot piemērotus Kopienas pasākumus. 7. pants Īstenojot šo Kopējo nostāju, ES cieši sadarbosies ar Apvienoto Nāciju Organizāciju, Dienvidāfrikas valstu Ekonomikas kopienu, starptautiskām finanšu iestādēm un citām ieinteresētām pusēm. 8. pants Šo Kopējo nostāju katru gadu pārskata. 9. pants Ar šo atceļ Padomes 2001. gada 14. maija Kopējo nostāju 2001/373/KĀDP attiecībā uz Nigēriju [2]. 10. pants Šī Kopējā nostāja stājas spēkā tās pieņemšanas dienā. 11. pants Šo Kopējo nostāju publicē Oficiālajā Vēstnesī. Briselē, 2002. gada 27. maijā Padomes vārdā — priekšsēdētājs M. Arias Cañete [1] OV L 317, 15.12.2000., 3. lpp. [2] OV L 132, 15.5.2001., 1. lpp. --------------------------------------------------